Diari Oficial de la Generalitat Valenciana


Sumari del DOGV 6814, del 09-07-2012 (2012/6859)

DECRET 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012/2013.
----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/07/06/110/dof/vci/html**

### Dades del document

Número de DOGV
:   6814

Data del DOGV
:   09-07-2012

Secció del DOGV
:   I. DISPOSICIONS GENERALS

Número del document
:   2012/6859


Data del document
:   06-07-2012

Organisme emissor
:   Conselleria d'Educació, Formació i Ocupació

Tipus de document
:   Decret

Correcció d'errades

 Descriptors 

:   * universitat
    * cost de l'educació
    * legislació

DECRET 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012/2013. [2012/6859]  
PREÀMBUL  
  
L'article 81.3.b de la Llei Orgànica 6/2001, d'Universitats, en la redacció feta pel Reial Decret Llei 14/2012, de 20 d'abril, de Mesures Urgents de Racionalització del Gasto Públic en l'Àmbit Educatiu, establix:   
«b) Els ingressos pels preus públics per servicis acadèmics i la resta de drets que legalment s'establisquen. En el cas d'estudis conduents a l'obtenció de títols de caràcter oficial i validesa en tot el territori nacional, els preus públics i drets els fixarà la comunitat autònoma, dins dels límits que establisca la Conferència General de Política Universitària, que estaran relacionats amb els costos de prestació del servici, en els termes següents:  
1r. Ensenyances de grau: els preus públics cobriran entre el 15 per 100 i el 25 per 100 dels costos en primera matrícula; entre el 30 per 100 i el 40 per cent dels costos en segona matrícula; entre el 65 per 100 i el 75 per 100 dels costos en la tercera matrícula; i entre el 90 per 100 i el 100 per 100 dels costos a partir de la quarta matrícula.  
2n. Ensenyances de màster que habiliten per a l'exercici d'activitats professionals regulades a Espanya: els preus públics cobriran entre el 15 per 100 i el 25 per 100 dels costos en primera matrícula, entre el 30 per 100 i el 40 per 100 dels costos en segona matrícula, entre el 65 per 100 i el 75 per 100 dels costos en la tercera matrícula; i entre el 90 per 100 i el 100 per 100 dels costos a partir de la quarta matrícula.  
3r. Ensenyances de màster no compreses en el número anterior: els preus públics cobriran entre el 40 per 100 i el 50 per 100 dels costos en primera matrícula; i entre el 65 per 100 i el 75 per 100 dels costos a partir de la segona matrícula ?».  
El capítol VI del títol V del Text Refós de la Llei de Taxes de la Generalitat, aprovat pel Decret Legislatiu 1/2005, de 25 de febrer, del Consell, regula les taxes per servicis acadèmics universitaris. L'article 150, apartat dos, establix que, sense perjuí del que disposen els articles 2, apartat tres, i 5 d'esta llei, i a l'efecte de l'aplicació del quadro de tarifes de l'apartat u anterior, el Consell podrà fixar anualment els seus imports, dins dels límits assenyalats a este efecte per la Conferència General de Política Universitària, així com introduir-hi noves titulacions o servicis universitaris susceptibles de ser retribuïts per mitjà de la present taxa. Així mateix, el Consell podrà modificar anualment els increments aplicables en el cas de segona, tercera i posteriors matrícules.  
  
En este context normatiu, este decret fixa els imports que ha de satisfer l'alumnat per la prestació del servici públic de l'ensenyança universitària, dins dels límits establits per acord de 13 de juny de 2012, de la Conferència General de Política Universitària, de conformitat amb allò previst a l'article 81.3 de la Llei Orgànica 6/2001, d'11 de desembre, d'Universitats.  
El Consell, oïdes les universitats, establix per als i les estudiants estrangers el mateix import per servicis acadèmics universitaris que per als i les estudiants nacionals, de conformitat amb l'annex d'este decret.  
En virtut d'això, fent ús de l'autorització atorgada per l'article 150, apartat dos, del Text Refós de la Llei de Taxes de la Generalitat, vist l'acord adoptat per la Conferència General de Política Universitària, en sessió de 13 de juny de 2012, i comunicat al Ple del Consell Valencià d'Universitats i de Formació Superior del 18 de juny de 2012, a proposta de la consellera d'Educació, Formació i Ocupació, i amb la deliberació prèvia del Consell, en la reunió del dia 6 de juliol de 2012,  
  
  
DECRETE  
  
Article 1. De les tarifes  
1. Les tarifes aplicables per a la determinació de la taxa per servicis acadèmics universitaris que es presten en el curs 2012/2013 seran les establides en el quadro de tarifes que figura en l'annex d'este decret.  
2. L'increment aplicat a l'import del crèdit matriculat es troba dins de l'interval que a este efecte determina l'article 81.3.b de la Llei Orgànica 6/2001, de 21 de desembre, d'Universitats, modificat per Reial Decret Llei 14/2012, de 20 d'abril, de Mesures Urgents de Racionalització del Gasto Públic en l'Àmbit Educatiu.  
  
3. L'import de les tarifes per la realització d'estudis conduents a títols propis de les universitats serà fixat pel consell social de cada universitat, igual que l'import dels preus per la prestació de servicis no acadèmics per part de la universitat o per l'ús o cessió d'instal·lacions universitàries.  
  
Article 2. Règim aplicable  
El règim aplicable a les taxes per la prestació de servicis acadèmics universitaris serà l'establit en el capítol VI del títol V del Text Refós de la Llei de Taxes de la Generalitat.  
  
Article 3. Exempcions i bonificacions  
L'alumnat que reba beques i altres ajudes a l'estudi a càrrec dels pressupostos generals de l'Estat o a càrrec dels pressupostos de la Generalitat, que obtinga matrícula d'honor o premi extraordinari de Batxillerat, que siga membre de família nombrosa i que haja sigut víctima de bandes armades o elements terroristes o siga familiar seu, gaudirà d'exempcions i bonificacions, en els termes i condicions establits en l'article 148 del Text Refós de la Llei de Taxes de la Generalitat.  
  
  
DISPOSICIONS ADDICIONALS  
  
Primera. Centres adscrits a la universitat pública  
L'import de les taxes a què es referix l'article 143, apartat u, del Text Refós de la Llei de Taxes de la Generalitat, abonades per l'alumnat que es matricule en centres adscrits a la universitat pública, serà ingressat pels centres en la corresponent universitat en un termini no superior a un mes des de la finalització de cada període de matrícula.  
  
  
Segona. Alumnat amb discapacitat  
L'alumnat que, en virtut del que establix la Llei 51/2003, de 2 de desembre, d'Igualtat d'Oportunitats, no-Discriminació i Accessibilitat Universal de les Persones amb Discapacitat, tinga reconeguda una discapacitat igual o superior al 33 per cent, tindrà dret a l'exempció total de taxes en els estudis conduents a l'obtenció d'un títol universitari, tal com determina la disposició addicional vint-i-quatre de la Llei Orgànica 6/2001, de 21 de desembre, d'Universitats.  
  
  
Tercera. Estudiants estrangers  
El Consell, oïdes les universitats, establix per als i les estudiants estrangers el mateix import per servicis acadèmics universitaris que l'establit per als i les estudiants nacionals, de conformitat amb l'annex d'este decret.  
  
DISPOSICIONS FINALS  
  
Primera. Habilitació per al desplegament i execució  
Es faculta les persones titulars de les conselleries d'Educació, Formació i Ocupació, i d'Economia, Indústria i Comerç per a dictar les disposicions necessàries per al desplegament i l'execució del que disposa este decret.  
  
Segona. Entrada en vigor   
Este decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 6 de juliol de 2012  
  
El president de la Generalitat,  
ALBERTO FABRA PART  
  
La consellera d'Educació, Formació i Ocupació,  
Mª. JOSÉ CATALÀ VERDET  
  
  
  
  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
  
  



Còpia Permalink ELI